En mand er såret efter en skudepisode i nærheden af Tivoli i København.

Episoden skete i forbindelse med en helt almindelig kontrol. Manden truede i den forbindelse med et skydevåben, og en af betjentene affyrede skud mod manden.

Det oplyser Københavns Politi på et pressemøde, der her til aften er blevet afholdt ved Politigården i København.

- De var på stedet i en anden politiforretning, og her kommer der en person frem og truer dem. Politifolkene vælger at afgive skud, siger ledende politiinspektør, Peter Dahl.

- Vores kolleger er fysisk uskadte, men der er ingen tvivl om, at de er rystede, siger han.

Ikke "terrorrelateret"

Manden er kørt med ambulance til hospitalet. Hans tilstand er lige nu ukendt.